|  |
| --- |
| **МЕДИЦИНСКИ УНИВЕРСИТЕТ - ПЛЕВЕН** |
| **ФАКУЛТЕТ „ОБЩЕСТВЕНО ЗДРАВЕ” – ЦЕНТЪР ЗА ДИСТАНЦИОННО ОБУЧЕНИЕ** |
| **КАТЕДРА „ОБЩЕСТВЕНОЗДРАВНИ НАУКИ“** |

**общи бележки и препоръки**

**за подготовка ПО УЧЕБНАта ДИСЦИПЛИНА „СТАТИСТИКА В УПРАВЛЕНИЕТО НА ЗДРАВЕОПАЗВАНЕТО“**

**ЗА СТУДЕНТИ В ДИСТАНЦИОННА ФОРМА НА ОБУЧЕНИЕ**

**ОБРАЗОВАТЕЛНО-КВАЛИФИКАЦИОННА СТЕПЕН „МАГИСТЪР“**

**СПЕЦИАЛНОСТ „ОБЩЕСТВЕНО ЗДРАВЕ И ЗДРАВЕН МЕНИДЖМЪНТ”**

Уважаеми колеги,

Статистиката като научна дисциплина се отнася към обществените науки поради възможностите, които тя предоставя на изучаване на процесите и явленията в широк обществен план. Здравеопазването като основен отрасъл от сферата на възпроизводство на човешките ресурси се нуждае в не по-малка степен от използване на статистическите подходи и методи за изучаване на протичащите в него разнообразни процеси и явления в него.

За ефективно усвояване на материята по учебната дисциплина са предложени няколко типа учебни материали: актуализирано учебно пособие с приложени към всяка глава тренировъчни тестови въпроси за самоподготовка и възможности за проверка на правилността на отговорите, терминологичен речник по статистика, курсова задача с обхват върху основните глави от учебното пособие, списък с препоръчана основна и допълнителна литература.

Препоръчваме да започнете подготовката си с актуализираното учебно пособие „Статистика в управлението на здравеопазването“ от 2019 г., чието съдържание е максимално съобразено с обема и задачите на дистанционното обучение. Необходимо е **последователно и внимателно да преминете теоретичния материал във всички 13 глави.** По време на четенето е целесъобразно да си водите бележки по текста и да акцентирате върху ключовите понятия.

След като се запознаете с теоретичния материал в съответна глава преминете незабавно към **самостоятелно решаване на тестовите въпроси, разположени в края на всяка глава.** Старайте се да вникнете в съдържанието на всеки въпрос. Изключете първо най-невероятните отговори и разсъждавайте върху останалите, връщайки се при нужда отново към текста. Силно препоръчително е да се опитате първоначално да достигнете до отговорите сами, а след това да сравните вашите отговори с посочените в края на съответната глава.

След преминаване на всички 13 глави и решаване на тестовете към тях, можете да пристъпите към **изпълнение на курсовата задача**. Предложената задача изисква познания, отразени в седем от главите в учебното пособие и самостоятелното й решаване е доказателство за сериозна подготовка и овладяване на учебния материал. С цел избягване на недоразумения следвайте стриктно дадените подробни указания за изпълнението на курсовата задача след условието на задачата и формулираните 16 въпроса.

Като последна стъпка в подготовката за финалния тест препоръчваме на направите опит за **самостоятелната тренировка на** **тестови въпроси** от всички теми заедно чрез решаване на тест онлайн. Имате право на 5 опита като в системата се регистрира най-доброто постижение. Решаването на тест on-line е задължително, защото най-добрата оценка от 5-те опита участва във формиране на крайната оценка.

С пожелания за успех в подготовката и постигане на отличен резултат на финалния тест в компютърната зала!

Доц. д-р Гена Грънчарова, д.м.

Проф. Петкана Христова, д.м.